Rybewysmasjien: ‘Kragonderbrekings’ kry dié keer die skuldFikile Mbalula, minister van vervoer (Foto: Twitter) Die masjien wat Suid-Afrikaanse motoriste se rybewyskaarte vervaardig, het vir die tweede keer in minder as ŉ jaar opgepak. Fikile Mbalula, minister van vervoer, het Woensdag laatmiddag op Twitter aangekondig dat die masjien egter nou weer werk en 24 uur per dag rybewyse druk om die agterstand uit te wis. “Die masjien het uitdagings weens kragonderbrekings ervaar,” voer Mbalula aan. MyBroadband het vroeër die week berig dat die masjien sowat twee weke lank buite werking was. Lisa Mangcu, waarnemende voorsitter van die parlementêre portefeuljekomitee oor vervoer, het Woensdag sy kommer uitgespreek oor die voortdurende onklaarraking van die rybewysmasjien. Hy het gesê die masjien wat onklaar raak, veroorsaak onnodige paniek onder Suid-Afrikaners en dit moet dringend aandag geniet. “Die masjien is oud, maar dit behoort nie ŉ verskoning te wees nie,” het Mangcu gesê. Die rybewysmasjien, die enigste een wat rybewyse in Suid-Afrika druk, het in November verlede jaar ook opgepak waarna dit na Duitsland gestuur is om reg te maak. Dit was vir langer as twee maande buite werking voor rybewyse weer gedruk kon word. (Foto: Maroela Media) Mbalula het in Januarie vanjaar gesê dat hy met hierdie “ou masjien” wil wegdoen en binnekort ŉ nuwe masjien (of masjiene) by die eerste kabinetsvergadering gaan voorlê. “Die ou masjien kom van Duitsland. Geen ander land gebruik nog daai masjien nie. Dis hoekom ons ŉ nuwe kaart met ŉ nuwe masjien gaan vervaardig. “Ons is ver gevorderd [met die nuwe proses], maar ons was aan die slaap met die ou masjien,” het Mbalula destyds gesê. Mbalula het verlede maand aangekondig dat sy departement wil wegdoen met die rybewyskaart wat Suid-Afrikaners al langer as twee dekades ken en dit vervang met ŉ splinternuwe kaart. Dié proses sal oor ŉ bietjie meer as ŉ jaar – van 1 November 2023 tot 31 Maart 2024 – van stapel gestuur word voordat die huidige rybewyskaart, asook die toerusting wat gebruik word om dit te vervaardig op 1 April 2024 in onbruik sal raak, het hy gesê.